Efter de nordjyske fodboldpiger fra Fortuna Hjørring i slutningen af maj sikrede sig tredjepladsen i Gjensidige Kvindeliga, er det nu blevet tid til at få nye kræfter ind i truppen. Fortunas trup er en af de yngste i ligaen. Til den nye sæson, vil truppen derfor blive suppleret med mere rutine for at komme frem i allerforreste geled. Det fortæller klubben i en pressemeddelelse. Klubben får tilknyttet to spillere, der både på CV’et men også ID’et afslører en enorm rutine. Florentine Olar på 35 år og Camille Kur på 32 år, har begge spillet for Fortuna Hjørring tidligere i karrieren. Efter at have gjort karriere i Nordsjælland i et par år, vender de tilbage til Nordjylland den 1. juli. Mere rutine på trænerbænken Udover modtagelsen af de to erfarne spillere, støder der også en rutineret træner til truppen. Fortunas tidligere cheftræner Brian Sørensen vender ligeledes tilbage til Hjørring, efter at han i de seneste tre år har arbejdet med FC Nordsjælland. - De to meget rutinerede spillere og træner skal tilføje Fortunas elitehold den erfaring, som godt kan savnes, når der spilles med et super ungt hold. Talentet er i højeste grad til stede i Fortuna-truppen, og når der nu tilføjes så stor erfaring kan det ventes, at den kommende sæson i Gjensidige Kvindeliga bliver endnu mere positiv for Fortuna, siger Fortuna Hjørrings pressechef, Torben Vandsted.

Referat:
Fodboldholdet fra Hjørring stræber efter mere end en tredjeplads i ligaen. Derfor har klubben hentet nye spillere og træner.